CELEX: 32008R1262
Language: da
Date: 2008-12-16
Title: Kommissionens forordning (EF) nr. 1262/2008 af 16. december 2008 om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår fortolkningsbidrag 13 fra International Financial Reporting Interpretations Committee (IFRIC) (EØS-relevant tekst)

17.12.2008   
            
            
               DA
            
            
               Den Europæiske Unions Tidende
            
            
               L 338/21
            
         
      KOMMISSIONENS FORORDNING (EF) Nr. 1262/2008
   af 16. december 2008
   om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår fortolkningsbidrag 13 fra International Financial Reporting Interpretations Committee (IFRIC)
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1126/2008 (2) blev der vedtaget visse internationale regnskabsstandarder og fortolkningsbidrag, der eksisterede pr. 15. oktober 2008.
            
         
               (2)
            
            
               Den 5. juli 2007 offentliggjorde International Financial Reporting Interpretations Committee (IFRIC) fortolkningsbidrag 13, Kundeloyalitetsprogrammer (i det følgende benævnt »IFRIC 13«). IFRIC 13 fjerner de uoverensstemmelser, der på nuværende tidspunkt findes i praksis vedrørende den regnskabsmæssige behandling af gratis varer eller tjenesteydelser, der tilbydes, eller varer eller tjenesteydelser, der sælges med rabat, under kundeloyalitetsprogrammer, som virksomhederne gør brug af til at belønne deres kunder i form af point, bonuspoint til flyrejser eller andre bonusydelser ved salg af en vare eller en tjenesteydelse.
            
         
               (3)
            
            
               Høringen af Den Tekniske Gruppe (TEG) under European Financial Reporting Advisory Group (EFRAG) bekræfter, at IFRIC 13 opfylder de tekniske kriterier for vedtagelse som omhandlet i artikel 3, stk. 2, i forordning (EF) nr. 1606/2002. I henhold til Kommissionens afgørelse 2006/505/EF af 14. juli 2006 om oprettelse af en undersøgelsesgruppe for rådgivning om regnskabsstandarder, som skal rådgive Kommissionen om objektiviteten og neutraliteten af udtalelser fra European Financial Reporting Advisory Group (EFRAG) (3), har undersøgelsesgruppen for rådgivning om regnskabsstandarder vurderet EFRAG's udtalelse om godkendelse og har rådgivet Europa-Kommissionen om, at den er afbalanceret og objektiv.
            
         
               (4)
            
            
               Forordning (EF) nr. 1126/2008 bør derfor ændres i overensstemmelse hermed.
            
         
               (5)
            
            
               Foranstaltningerne i denne forordning er i overensstemmelse med udtalelse fra Regnskabskontroludvalget —
            
         UDSTEDT FØLGENDE FORORDNING:
   Artikel 1
   I bilaget til forordning (EF) nr. 1126/2008 indsættes International Financial Reporting Interpretations Committee’s (IFRIC) fortolkningsbidrag 13, Kundeloyalitetsprogrammer, som anført i bilaget til denne forordning.
   Artikel 2
   Virksomhederne anvender IFRIC 13 som anført i bilaget til denne forordning senest fra den dato, der indleder deres første regnskabsår efter den 31. december 2008.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. december 2008.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 243 af 11.9.2002, s. 1.
   
      (2)  EUT L 320 af 29.11.2008, s. 1.
   
      (3)  EUT L 199 af 21.7.2006, s. 33.
   
      BILAG
      INTERNATIONAL FINANCIAL REPORTING STANDARDS
      
                  IFRIC 13
               
               
                  »IFRIC-fortolkningsbidrag 13 Kundeloyalitetsprogrammer«
               
            
         Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS, med undtagelse af retten til at kopiere til personlig brug eller anden form for »fair dealing«. Yderligere oplysninger fås hos IASB på adressen www.iasb.org
      
      IFRIC FORTOLKNINGSBIDRAG 13
      Kundeloyalitetsprogrammer
      REFERENCER
      
                  —
               
               
                  IAS 8 Anvendt regnskabspraksis, ændringer i regnskabsmæssige skøn og fejl
                  
               
            
                  —
               
               
                  IAS 18 Omsætning
                  
               
            
                  —
               
               
                  IAS 37 Hensatte forpligtelser, eventualforpligtelser og eventualaktiver
                  
               
            BAGGRUND
      
                  1
               
               
                  Kundeloyalitetsprogrammer anvendes af virksomheder til at give kunder et incitament til at købe virksomhedens varer eller tjenesteydelser. Hvis en kunde køber varer eller tjenesteydelser, giver virksomheden kunden »bonuspoint«, som kunden kan indløse til goder såsom gratis eller nedsatte varer eller tjenesteydelser.
               
            
                  2
               
               
                  Ordningerne fungerer på forskellige måder. Det kan være et krav, at kunderne mindst skal samle et bestemt antal bonuspoint eller bonuspoint, som modsvarer en bestemt værdi, før de kan indløses. Bonuspoint kan være relateret til enkelte køb eller grupper af køb eller til en fortsat loyalitet i en bestemt periode. Virksomheden kan selv håndtere kundeloyalitetsprogrammet eller deltage i et program, der håndteres af en tredjepart. De tilbudte goder kan omfatte varer eller tjenesteydelser, som virksomheden selv leverer, og/eller rettigheder til at kræve levering af varer eller tjenesteydelser fra en tredjepart.
               
            ANVENDELSESOMRÅDE
      
                  3
               
               
                  Dette fortolkningsbidrag finder anvendelse på kundeloyalitetsbonuspoint, som
                  
                              (a)
                           
                           
                              en virksomhed tildeler sine kunder som led i en salgstransaktion, dvs. salg af varer, levering af tjenesteydelser eller en kundes brug af virksomhedens aktiver, og
                           
                        
                              (b)
                           
                           
                              kunderne på et fremtidigt tidspunkt kan indløse til gratis eller nedsatte varer eller tjenesteydelser under forudsætning af opfyldelse af yderligere kriterier.
                           
                        Dette fortolkningsbidrag behandler en virksomheds regnskabsmæssige behandling ved tildeling af bonuspoint til virksomhedens kunder.
               
            PROBLEMSTILLINGER
      
                  4
               
               
                  De problemstillinger, der behandles i dette fortolkningsbidrag, er:
                  
                              (a)
                           
                           
                              hvorvidt virksomhedens forpligtelse til at levere gratis eller nedsatte varer eller tjenesteydelser (»goder«) på et fremtidigt tidspunkt skal indregnes og måles ved at:
                              
                                          (i)
                                       
                                       
                                          allokere noget af den modtagne eller tilgodehavende betaling fra salgstransaktionen til bonuspointene og udskyde indregningen af indtægten (under anvendelse af afsnit 13 i IAS 18), eller
                                       
                                    
                                          (ii)
                                       
                                       
                                          foretage hensættelser for de skønnede fremtidige udgifter til levering af goderne (under anvendelse af afsnit 19 i IAS 18), og
                                       
                                    
                        
                              (b)
                           
                           
                              hvis betalingen allokeres til bonuspointene:
                              
                                          (i)
                                       
                                       
                                          hvor meget der skal allokeres til dem,
                                       
                                    
                                          (ii)
                                       
                                       
                                          hvornår indtægten skal indregnes, og
                                       
                                    
                                          (iii)
                                       
                                       
                                          hvis en tredjepart leverer goderne, hvordan indtægten skal måles.
                                       
                                    
                        
            KONSENSUS
      
                  5
               
               
                  En virksomhed skal anvende afsnit 13 i IAS 18 og foretage regnskabsmæssig behandling af bonuspoint som et separat element af salgstransaktionen/salgstransaktionerne, ved hvilke(n) de blev tildelt (det »indledende salg«). Dagsværdien af den modtagne eller tilgodehavende betaling for det indledende salg skal allokeres mellem bonuspointene og salgets øvrige elementer.
               
            
                  6
               
               
                  Den betaling, der allokeres til bonuspointene, skal måles under henvisning til deres dagsværdi, dvs. det beløb, som bonuspointene ville kunne sælges til separat.
               
            
                  7
               
               
                  Hvis virksomheden selv leverer goderne, skal den indregne den betaling, der allokeres til bonuspointene, som indtægt, når bonuspointene indløses, og den opfylder sin forpligtelse til at levere goder. Det indregnede indtægtsbeløb skal baseres på antallet af bonuspoint, der er indløst mod levering af goder, i forhold til det samlede antal, der forventes indløst.
               
            
                  8
               
               
                  Hvis en tredjepart leverer goderne, skal virksomheden vurdere, hvorvidt den modtager den betaling, der er allokeret til bonuspointene, for egen regning eller på vegne af tredjeparten (dvs. som agent for tredjeparten).
                  
                              (a)
                           
                           
                              Hvis virksomheden modtager betalingen på vegne af en tredjepart, skal den:
                              
                                          (i)
                                       
                                       
                                          måle sin indtægt som det nettobeløb, der tilbageholdes for egen regning, dvs. forskellen mellem den betaling, der allokeres til bonuspointene, og det beløb, der skal betales til tredjeparten for levering af goderne, og
                                       
                                    
                                          (ii)
                                       
                                       
                                          indregne dette nettobeløb som indtægt, når tredjeparten bliver forpligtet til at levere goderne og berettiget til at modtage betaling for denne ydelse. Disse begivenheder kan indtræffe, så snart bonuspointene tildeles. Alternativt kan disse begivenheder, hvis kunden har valget mellem at kræve goderne leveret fra enten virksomheden eller en tredjepart, kun indtræffe, når kunden vælger at gøre sit krav på goder gældende mod tredjeparten.
                                       
                                    
                        
                              (b)
                           
                           
                              Hvis virksomheden modtager betalingen for egen regning, skal den måle sin indtægt som den bruttobetaling, der allokeres til bonuspointene, og indregne indtægten, når den opfylder sine forpligtelser i forhold til goderne.
                           
                        
            
                  9
               
               
                  Hvis de uundgåelige omkostninger, der er forbundet med indfrielsen af forpligtelserne til at levere goderne, på et hvilket som helst tidspunkt forventes at overstige den modtagne eller tilgodehavende betaling for disse (dvs. den betaling, der er allokeret til bonuspointene på tidspunktet for det indledende salg, som endnu ikke er indregnet som indtægt, med tillæg af eventuel yderligere tilgodehavende betaling, når kunden indløser bonuspointene), har virksomheden tabsgivende kontrakter. Der skal indregnes en forpligtelse for det overskydende beløb i overensstemmelse med IAS 37. Det kan blive nødvendigt at indregne en sådan forpligtelse, hvis de forventede omkostninger forbundet med at levere goderne stiger, eksempelvis hvis virksomheden justerer sine forventninger til antallet af bonuspoint, der vil blive indløst.
               
            IKRAFTTRÆDELSESTIDSPUNKT OG OVERGANG
      
                  10
               
               
                  Virksomheden skal anvende dette fortolkningsbidrag for regnskabsår, som begynder 1. juli 2008 eller derefter. Det er tilladt at anvende standarden før dette tidspunkt. Hvis en virksomhed anvender dette fortolkningsbidrag for regnskabsår, som begynder før 1. juli 2008, skal den give oplysning om dette.
               
            
                  11
               
               
                  Ændringer i regnskabspraksis skal regnskabsmæssigt behandles i overensstemmelse med IAS 8.
               
            
         Appendiks
         Anvendelsesvejledning
         
            Dette appendiks er en integreret del af fortolkningsbidraget.
         
         Måling af dagsværdien af bonuspoint
         
                     AG1
                  
                  
                     Afsnit 6 i konsensuset kræver, at den betaling, der allokeres til bonuspointene, skal måles under henvisning til deres dagsværdi, dvs. det beløb, som bonuspointene ville kunne sælges til separat. Hvis dagsværdien ikke kan observeres direkte, skal den anslås.
                  
               
                     AG2
                  
                  
                     En virksomhed kan vurdere dagsværdien af bonuspoint under henvisning til dagsværdien af de goder, som de kan indløses til. Dagsværdien af disse goder vil blive reduceret for at tage højde for:
                     
                                 (a)
                              
                              
                                 dagsværdien af goder, der ville blive tilbudt til kunder, der ikke har optjent bonuspoint fra et indledende salg, og
                              
                           
                                 (b)
                              
                              
                                 andelen af bonuspoint, der ikke forventes at blive indløst af kunder.
                              
                           Hvis kunderne kan vælge mellem forskellige goder, bestemmes dagsværdien af bonuspointene på baggrund af dagsværdien af de forskellige tilgængelige goder efter en vægtet opgørelse af det antal gange, hvert gode forventes valgt.
                  
               
                     AG3
                  
                  
                     Under visse omstændigheder kan der anvendes andre metoder til at foretage skøn. Hvis en tredjepart eksempelvis leverer goderne, og virksomheden betaler tredjeparten for hvert bonuspoint, den tildeler, kan den anslå dagsværdien af bonuspointene under henvisning til det beløb, den betaler til tredjeparten, med tillæg af en rimelig avance. Det er nødvendigt at anlægge en skønsmæssig betragtning i forbindelse med valg og anvendelse af den metode til foretagelse af skøn, der tilfredsstiller kravene i afsnit 6 i konsensuset, og som er mest hensigtsmæssig under de givne omstændigheder.